'Buat apa saja saya mahu'
PEMBABITAN dalam bidang seni sudah menjangkau 18 tahun. Dalam tempoh itu, pelbagai pengalaman suka duka ditempuhi Alif Satar, namun tidak ada sekelumit pun perasaan kesal di hatinya. Alif atau pemilik nama penuh Muhammad Alif Mohd Satar, 34, yang kini tampil dengan filem terbaharu Reeza GTR berkata, apa yang menjadikan dia kekal bertahan ialah melakukan apa yang dimahukan. "Saya tak pernah rasa, oh aku kena pilih pengarah, tak boleh kalau kerja dengan orang ini atau pilih skrip. Saya tak begitu. Orang lain ada hak sendiri dan saya buat apa yang saya nak. "Saya nak menyanyi lagu apa ke, saya menyanyi lagu 'please please please' ke, lagu 'oh baby baby' ke, lepas 18 tahun saya buat majlis makan malam, orang nak dengar lagu itu juga. "Begitu juga berlakon filem ini kerana saya sukakannya dan gembira bawa watak. Kalau orang suka saya berlakon, datanglah menonton," katanya.  Reeza GTR bergenre aksi, romantik, komedi mengisahkan Alif membawa watak Reeza bertemu gadis cantik bernama Myra (Sophia Albarakbah) yang bersembunyi dalam bonet keretanya. Sejak itu, hidupnya huru-hara apabila Reeza dan Myra menjadi buruan individu misteri seterusnya mencetuskan pelbagai konflik.  "Saya rasa kalau anak-anak saya datang menonton pun akan seronok. Orang mungkin bercakap, tapi saya buat apa yang saya nak. Selebihnya saya serahkan kepada Allah, jika ada rezeki meletup atau tidak. "Saya buat yang terbaik. Saya rasa kalau orang datang tengok, mereka terhibur dengan filem ini. Ia ada komedinya, ada nilainya. "Filem ini juga memaparkan kisah pengakap dan kita ada 800,000 pengakap di seluruh negara. Saya ambil projek ini sebagai projek yang menghiburkan," katanya. Alif yang sudah matang dan berpengalaman dalam dunia lakon menjelaskan, dia tidak menganggap dirinya terlalu bagus sehingga tidak boleh menerima tawaran seperti ini. "Apa definisi bagus sebenarnya? Orang tak akan bercakap pun mengenainya. Akhirnya orang kata 'best' lah filem ini kemudian 'move on' dan selepas itu beralih kepada filem seterusnya. "Kalau orang lain kata ini kerja dia dan kena buat yang terbaik, saya sangat bersetuju. Tapi, inilah saya, menyanyi, mengacara dan berlakon filem. "Berlakon pun tak pernah memilih. Saya pergi bekerja dan buat yang terbaik. Selebihnya saya serahkan semuanya kepada Allah," katanya. Begitupun Alif berkata, dia pernah menolak tawaran, tetapi bukan kerana tidak menyukai watak, sebaliknya kerana masalah jadual padat. "Tak dinafikan kadang ada watak yang kurang sesuai, tapi saya tak tolak dan minta pengarah ubah watak itu. Mungkin filem itu saya nak kena buka baju, tapi saya tolak. Saya cuba ubah apa yang boleh saya kawal. "Kalau ada yang kata saya bagus dalam semua aspek kerja sama ada menyanyi, berlakon dan mengacara, Alhamdulillah... kalau mereka rasa begitu saya bersyukur. "Macam saya kata, saya seorang yang profesional. Kalau kena pada masa dan rezeki saya akan buat. Contohnya untuk filem ini, Ahmad Idham beritahu saya nak 'shooting' filem, saya tanya dia bila? "Saya tanya berkenaan apa dan dia kata kisah budak pengakap. Saya terima tanpa banyak soal dan bawakan tanggungjawab sebaiknya," katanya. Alif menyimpulkan perjalanan kariernya sangat indah. Dia juga tidak pernah memikirkan untuk menang anugerah dalam bidang lakonan sebagaimana dikecapinya dalam nyanyian. "Fokus saya lain, hanya nak menghiburkan. Walaupun saya menyanyi atas pentas untuk anugerah besar, saya tak pernah terfikir pun nak menang. "Saya tahu orang hanya nak berhibur. Saya pun tak fikir atau nak bersaing dengan sesiapa," katanya.